Úradný vestník L 384 , 31/12/1986 S. 0052 - 0053

Fínske špeciálne vydanie: Kapitola 1 Zväzok 2 S. 0069

Švédske špeciálne vydanie: Kapitola 1 Zväzok 2 S. 0069



Rozhodnutie Rady z 22. decembra 1986 o stanovení postupu pri konzultáciách a spolupráci v oblasti cestovného ruchu (86/664/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej článok 235, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Hospodárskeho a sociálneho výboru [3], keďže článok 2 zmluvy ustanovuje, že úlohou spoločenstva je predovšetkým podporovať harmonický rozvoj hospodárskych činností v celom spoločenstve, nepretržité a vyvážené rozširovanie a užšie vzťahy medzi štátmi, ktoré sú v spoločenstve združené; keďže cestovný ruch môže napomáhať dosiahnutiu týchto cieľov; keďže rezolúcia Rady z 10. apríla 1984 o politike spoločenstva v oblasti cestovného ruchu [4] zdôrazňuje potrebu konzultácií medzi členskými štátmi a Komisiou o cestovnom ruchu; keďže konzultácie sú užitočným prostriedkom uľahčovania spolupráce medzi členskými štátmi a Komisiou z hľadiska dosahovania cieľov zmluvy; keďže každý členský štát by mal ostatným členským štátom a Komisii prinášať úžitok zo svojich skúseností v oblasti cestovného ruchu; keďže medzi členskými štátmi a Komisiou by sa mala zabezpečiť výmena informácií so zreteľom na konzultácie v oblasti cestovného ruchu; keďže takéto konzultácie by nemali zdvojovať prácu vykonávanú inými orgánmi spoločenstva, ROZHODLA TAKTO: Článok 1 Pri Komisii sa zriaďuje Poradný výbor pre cestovný ruch (ďalej len "výbor"). Tento výbor sa skladá z členov menovaných každým členským štátom. Článok 2 Úlohou výboru je uľahčovať výmenu informácií a konzultácie, a ak je to vhodné, aj spoluprácu v oblasti cestovného ruchu, najmä pri poskytovaní služieb pre turistov. Článok 3 Na účely uvedené v článku 2 každý členský štát zašle Komisii raz ročne správu o najdôležitejších prijatých opatreniach, a pokiaľ je to možné, o opatreniach, ktoré zvažuje prijať v oblasti poskytovania služieb pre turistov a ktoré by mohli mať následky pre cestujúcich z ostatných členských štátov. Komisia o tom informuje ostatné členské štáty. Článok 4 1. Výbor, ktorý zasadá najmenej raz ročne, usporiada výmenu názorov na základe správ uvedených v článku 3, aby sa v prípade potreby uľahčila budúca spolupráca medzi členskými štátmi pri sledovaní cieľov uvedených v článku 2. 2. Na požiadanie Komisie alebo členského štátu výbor tiež prediskutuje akúkoľvek záležitosť, ktorá zaujíma niekoľko členských štátov. 3. Výbor bude tiež poskytne Komisii stanovisko v akejkoľvek otázke, ku ktorej si Komisia vyžiada stanovisko. 4. Informácie a obsah konzultácií, ktoré ustanovuje toto rozhodnutie, sú predmetom služobného tajomstva. Článok 5 Výboru predsedá Komisia. Služby sekretariátu zabezpečuje pre výbor Komisia. V Bruseli 22. decembra 1986 Za Radu predseda G. Shaw [1] Ú. v. ES C 114, 14.5.1986, s. 11. [2] Stanovisko z 12. decembra 1986 (zatiaľ neuverejnené v úradnom vestníku). [3] Ú. v. ES C 328, 22.12.1986, s. 1. [4] Ú. v. ES C 115, 30.4.1984, s. 1. --------------------------------------------------